
Poziv za iskaz interesa za uključivanje korisnika u projekt
Sigurna dob

Udruga osoba s invaliditetom TOMS, u partnerstvu s Hrvatskim zavodom za socijalni rad – područni ured Trogir provodi projekt „Sigurna dob“ koji je usmjeren na razvoj i širenje socijalnih usluga u zajednici s ciljem unapređenja kvalitete života starijih osoba i teško bolesnih odraslih osoba kroz jačanje njihove pravne sigurnosti, informiranosti i samostalnosti u svakodnevnom životu. Programom se želi omogućiti starijim osobama lakši pristup stručnoj pravnoj podršci, pravovremenim informacijama i edukaciji, kako bi mogle bolje razumjeti svoja prava, ostvarivati prava iz sustava socijalne skrbi, prepoznati moguće rizike te se zaštititi od različitih oblika zlouporaba, prijevara i iskorištavanja.

TKO SE MOŽE PRIJAVITI 

Pozivamo osobe s navršenih 65 godina života i starije te odrasle osobe s invaliditetom da se uključe u projekt sukladno uvjetima Poziva „Razvoj i širenje mreže socijalnih usluga za razdoblje 2026. do 2029.“ za ciljnu skupinu starijih osoba. 
Projekt je namijenjen starijim osobama i odraslim osobama sa invaliditetom s šireg Trogirskog područja.

AKTIVNOSTI U SKLOPU PROJEKTA

U okviru projekta korisnici se mogu uključiti u besplatne aktivnosti i zatražiti besplatne usluge kao što su: 
1. Pravna informiranost osoba starijih od 65 godina
Kroz individualna savjetovanja i grupne radionice korisnici će se informirati o sklapanju različitih ugovora, pravima iz područja socijalne skrbi, nasljeđivanja, stanovanja, potrošačkih prava i drugim pitanjima važnima za njihovu sigurnost i svakodnevno funkcioniranje.
2. Pružanje podrške u ostvarivanju prava iz sustava socijalne skrbi i drugih prava
Korisnicima će se pružati pomoć pri informiranju o dostupnim naknadama, uslugama i pravima, kao i podrška u razumijevanju postupaka, potrebne dokumentacije i načina ostvarivanja pojedinih prava.
3. Dostupna stručna pravna podrška
Podrška će se pružati kroz pravno savjetovalište, individualne razgovore i halo telefon, čime će se starijim osobama olakšati pristup pomoći bez potrebe za složenim postupcima ili dodatnim troškovima.
4. Osnaživanje starijih osoba za prepoznavanje i sprječavanje prijevara
Programom se želi povećati sposobnost starijih osoba da prepoznaju rizične situacije, osobito telefonske i internetske prijevare, lažna predstavljanja, manipulativne ponude i druge oblike iskorištavanja.
5. Unapređivanje digitalne pismenosti starijih osoba
Cilj je pomoći osobama starijima od 65 godina da steknu osnovne digitalne vještine potrebne za sigurnije korištenje mobitela, interneta, elektroničke pošte i dostupnih digitalnih usluga. 
6. Smanjivanje socijalne isključenosti i povećanje osjećaja sigurnosti starijih osoba uz stručnu pomoć socijalnog radnika
Kroz grupne radionice, savjetovanja i kontinuiranu podršku program će poticati uključivanje starijih osoba u aktivnosti zajednice, ali će naglasak osobito staviti i na njihovom osnaživanju. 
Dokumentacija potrebna za uključivanje u projekt i način podnošenja prijave 
Za prijavu za sudjelovanje u projektu potrebno je dostaviti: 
1. Ispunjen prijavni obrazac. Putem dokumenta u prilogu objave. 
2. Presliku osobne iskaznice ili drugog odgovarajućeg dokumenta iz kojeg je moguće utvrditi identitet, dob i prebivalište/boravište osobe.
3. Izjavu/suglasnost za sudjelovanje u projektu i obradu dostupnih podataka.

 * Prijavu možete podnijeti:
1. Osobno u našem uredu u Ribarskoj ulici 3 u Trogiru,
2. Poštom na adresu Udruga osoba s invaliditetom TOMS, Ribarska 3, 21220 Trogir, s naznakom ,,Prijava za sudjelovanje u projektu Sigurna dob”.
Ovaj javni poziv otvoren je i za vrijeme provedbe projekta, točnije do popunjavanja raspoloživih kapaciteta za pojedine aktivnosti.
NAČIN ODABIRA KORISNIKA
Nakon zaprimanja Prijave Udruga TOMS provjerit će ispunjavanje uvjeta za uključivanje u projekt na temelju dostavljene dokumentacije.
Prijave se zaprimaju i razmatraju prema redoslijedu zaprimanja, uz provjeru ispunjavanja uvjeta za uključivanje u projekt i dostavljene dokumentacije, stoga je kriterij odabira korisnika redoslijed zaprimanja prijava.
O zaprimljenim prijavama vodi se evidencija.
PRIKUPLJANJE I OBRADA OSOBNIH PODATAKA
Osobni podatci prikupljeni na temelju ovog Javnog poziva prikupljaju se i obrađuju u svrhu provedbe Javnog poziva, obrade iskaza interesa, uključivanja korisnika u projektne aktivnosti, provedbe projekta, izvještavanja, kontrole i revizije, u skladu s propisima koji uređuju zaštitu osobnih podataka.

